Potrivit Institutului Naţional de Hidrologie şi Gospodărire a Apelor (INHGA), având în vedere situaţia hidrometeorologică actuală şi prognoza meteorologică pentru următoarele 24 de ore, specialiştii au instituit codul galben, de marţi, de la ora 16.00, până miercuri, la ora 24.00.
„În acest interval sunt posibile depăşiri ale cotelor de atenţie pe anumite sectoare de râuri din judeţele: Braşov, Covasna, Buzău, Vrancea, Harghita, Bacău, Neamţ, Suceava, Iaşi, Vaslui, Galaţi, Botoşani, Constanţa şi Tulcea. Fenomenele vizate constau în scurgeri importante pe versanţi, torenţi şi pâraie, viituri rapide pe râurile mici, cu posibile efecte de inundaţii locale şi creşteri de debite şi niveluri. De asemenea, menţionăm că fenomenele hidrologice periculoase se pot produce cu probabilitate şi intensitate mai mare pe unele râuri din judeţele: Bacău, Neamţ, Iaşi şi Vaslui”, arată sursa citată.
Hidrologii atrag atenţia că avertizarea cod galben presupune risc de viituri sau creşteri rapide ale nivelului apei şi recomandă vigilenţă sporită în cazul desfăşurării unor activităţi expuse la inundaţii.
Meteorologii au emis, marți, o avertizare de ploi însoțite de descărcări electrice, vânt și grindină pe alocuri, valabilă din această dimineaţă şi până joi, 30 mai, la ora 20.00.
Administraţia Naţională de Meteorologie a mai emis o avertizare de cod galben de ploi pentru mai multe judeţe din ţară, valabilă până miercuri, 29 mai. În Bucureşti, vremea va fi în general instabilă, până joi, 30 mai.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro